CELEX: 32021D0007
Language: sk
Date: 2021-01-05 00:00:00
Title: Vykonávacie rozhodnutie Komisie (EÚ) 2021/7 z 5. januára 2021 o predĺžení platnosti opatrenia prijatého Fínskou agentúrou pre bezpečnosť a chemické látky, ktorým sa povoľuje sprístupňovanie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2021) 7] (Iba fínske a švédske znenie je autentické)

7.1.2021   
               
               
                  SK
               
               
                  Úradný vestník Európskej únie
               
               
                  L 4/12
               
            
         VYKONÁVACIE ROZHODNUTIE KOMISIE (EÚ) 2021/7
         z 5. januára 2021
         o predĺžení platnosti opatrenia prijatého Fínskou agentúrou pre bezpečnosť a chemické látky, ktorým sa povoľuje sprístupňovanie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2021) 7]
            
         
         (Iba fínske a švédske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Fínska agentúra pre bezpečnosť a chemické látky (ďalej len „príslušný orgán“) prijala 6. mája 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť do 2. novembra 2020 sprístupňovanie biocídneho výrobku Biobor JF na trhu a jeho používanie profesionálnymi používateľmi na účely antimikrobiálneho ošetrenia palivových nádrží a palivových systémov lietadiel (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Mikrobiologická kontaminácia palivových nádrží a palivových systémov lietadiel môže viesť k poruchám motora lietadla a ohroziť jeho letovú spôsobilosť, a tým ohroziť bezpečnosť cestujúcich a posádky. Pandémia COVID-19 a následné obmedzenia letov viedli k tomu, že mnohé lietadlá boli dočasne zaparkované. Nehybnosť lietadla je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     Biobor JF obsahuje 2,2'-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2'-oxybis(4,4,6-trimetyl-1,3,2-dioxaborinán) (číslo CAS 14697-50-8), účinné látky na použitie v biocídnych výrobkoch typu 6 ako konzervačné látky pre výrobky počas skladovania, ako sa vymedzujú v prílohe V k nariadeniu (EÚ) č. 528/2012. Keďže uvedené účinné látky nie sú zahrnuté do pracovného programu stanoveného v prílohe II k delegovanému nariadeniu Komisie (EÚ) č. 1062/2014 (2) na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení (EÚ) č. 528/2012, musia sa posúdiť a schváliť ešte predtým, ako sa biocídne výrobky, ktoré ich obsahujú, môžu povoliť na úrovni členských štátov alebo Únie.
                  
               
                     (4)
                  
                  
                     Komisii bola 4. septembra 2020 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla naďalej ohrozovať bezpečnosť v leteckej doprave po uplynutí platnosti dočasného povolenia a na základe tvrdenia, že Biobor JF je nevyhnutný na kontrolu takejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, jediný alternatívny biocídny výrobok, ktorý výrobcovia lietadiel a motorov odporúčali na ošetrenie mikrobiologickej kontaminácie, bol v marci 2020 stiahnutý z trhu z dôvodu závažných anomálií vo fungovaní motora, ktoré boli zaznamenané po ošetrení týmto výrobkom.
                  
               
                     (6)
                  
                  
                     Ako uviedol príslušný orgán, mechanické ošetrenie mikrobiologickej kontaminácie palivových nádrží a palivových systémov lietadiel nie je vždy možné a dohodnuté postupy leteckej dopravy si vyžadujú ošetrenie biocídnym výrobkom aj vtedy, keď je možné mechanické čistenie. Mechanické ošetrenie by okrem toho vystavilo pracovníkov toxickým plynom, a preto je vhodnejšie sa mu vyhnúť.
                  
               
                     (7)
                  
                  
                     Podľa informácií, ktoré poskytol príslušný orgán, výrobca biocídneho výrobku Biobor JF podnikol kroky smerujúce k riadnej autorizácii výrobku a očakáva sa, že žiadosť o schválenie účinných látok, ktoré obsahuje, bude podaná začiatkom roka 2021. Schválenie účinných látok a následná autorizácia biocídneho výrobku by predstavovali trvalé riešenie do budúcnosti, ale na dokončenie týchto postupov ešte bude potrebný značný čas.
                  
               
                     (8)
                  
                  
                     Keďže nedostatočná kontrola mikrobiologickej kontaminácie palivových nádrží a palivových systémov lietadiel by mohla ohroziť bezpečnosť v leteckej doprave a keďže toto nebezpečenstvo nemožno primerane znížiť použitím iného biocídneho výrobku alebo iným spôsobom, je vhodné povoliť príslušnému orgánu, aby predĺžil platnosť opatrenia na obdobie nepresahujúce 550 dní odo dňa nasledujúceho po uplynutí počiatočného obdobia 180 dní povoleného v rozhodnutí príslušného orgánu zo 6. mája 2020.
                  
               
                     (9)
                  
                  
                     Keďže platnosť opatrenia uplynula 3. novembra 2020, toto rozhodnutie by malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Fínska agentúra pre bezpečnosť a chemické látky môže do 7. mája 2022 predĺžiť opatrenie, ktorého cieľom je povoliť sprístupňovanie biocídneho výrobku Biobor JF na trhu a jeho používanie profesionálnymi používateľmi na účely antimikrobiálneho ošetrenia palivových nádrží a palivových systémov lietadiel.
         
         
            Článok 2
            Toto rozhodnutie je určené Fínskej agentúre pre bezpečnosť a chemické látky.
            Uplatňuje sa od 3. novembra 2020.
         
         
            V Bruseli 5. januára 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).